ก้าวเข้าเดือนมีนาคมทีไร ใจมันก็นึกถึงแต่สตรอว์เบอร์รีเกาหลีพันธุ์ดี ลูกใหญ่ๆ เนื้อแน่นๆ หวานฉ่ำจับใจ...แต่จะไปซื้อทานที่ไหนก็ไม่อร่อยเท่าที่เคยกินที่เกาหลีเลยค่ะ แต่ก็ไม่ต้องรอนานแล้วล่ะ เพราะแว่วมาว่าทางร้าน “Tom n Toms Coffee” เพิ่งพร้อมเสิร์ฟ 7 เมนู Strawberry Fever ไปสดๆ ร้อนๆ แถมยังเลือกใช้สตรอว์เบอร์รีพันธุ์ดี อิมพอร์ตจากเกาหลี รับรองว่าฟินเหมือนทานที่เกาหลีแน่ๆ ค่ะ

วันนี้เราจะพาทุกคนมาชิมกันที่ร้าน “Tom n Toms Coffee” สาขา Habito Mall ซึ่งเป็นอีกหนึ่งสาขาโปรดของเรา นอกจากจะเปิดยี่สิบสี่ชั่วโมงแล้ว ยังมีปลั๊กและ wi-fi พร้อม การตกแต่งของสาขานี้ยังเลิศไม่แพ้ร้านไหน mood & tone ของทางสาขานี้เป็นนิวเวอร์ชันของ Tom n Toms Coffee บรรยากาศจึงมีความลอฟต์ ความเท่ ด้วยโทนสีดำ

เท่าที่ได้คุยกับพี่พนักงาน เห็นว่าเมนู Strawberry Fever เขามาแบบพรีเมียมจริงๆ ค่ะ ทางร้าน “Tom n Toms Coffee” ได้คัดสรรสายพันธุ์ที่ปลูกในเกาหลีอย่างพันธุ์ซอลฮยาง ซึ่งเป็นพันธุ์ที่มีความสดฉ่ำ หวานหอม แต่มีความบอบบางสูง การขนส่งจึงยุ่งยากและต้องใช้วิธีนำเข้าแบบพิเศษ ซึ่งทางร้าน “Tom n Toms Coffee” ได้ติดต่อจัดเตรียมกระบวนการขนส่งต่างๆ จนได้นำเข้าสตรอว์เบอร์รีเกาหลีสายพันธุ์พรีเมียมแท้ๆ มาให้ทุกคนได้ฟินเหมือนไปชิมที่เกาหลีจริงๆ

มาคราวนี้ขอจัดเต็มให้หายคิดถึงเกาหลีกันไปข้าง สั่งมาลองทุกเมนูเลยแล้วกันค่ะ! ปกติแล้วเรามักจะมานั่งจิบกาแฟทำงานที่ร้าน “Tom n Toms Coffee” นี่แหละค่ะ จนกลายเป็นร้านกาแฟร้านโปรดของเราเลย เพราะทางร้านใช้กาแฟเกรดพรีเมียม ARABICA 100% คั่วสดใหม่ๆ ทุกๆ สัปดาห์ ครั้งนี้เมนู Strawberry Fever ก็ต้องไม่ทำให้เราต้องผิดหวังอยู่แล้วล่ะเนอะ <3

เริ่มด้วยเมนูเครื่องดื่มก่อนเลยค่ะ เข้ากับอากาศร้อนของประเทศไทยสุดๆ สดชื่นไปกับ Iced Strawberry Ade (Tall 100 บาท/Grande 110 บาท/Venti 125 บาท) น้ำโซดาซาบซ่า ทานกับสตรอว์เบอร์รีฝานชิ้นบางๆ รสชาติไม่หวานจนเกินไป ใครอยากลองเครื่องดื่มที่หนักท้องหน่อยขอแนะนำ Iced Strawberry Latte (Tall 115 บาท/Grande 130 บาท/Venti 145 บาท) ท็อปด้วยฟองนมสุดละมุนและสตรอว์เบอร์รีลูกโต

Iced Strawberry Choco (Tall 145 บาท/Grande 160 บาท/Venti 175 บาท) สตรอว์เบอร์รีผสมกับช็อกโกแลต ท็อปด้วยวิปครีมก้อนโต ตกแต่งด้วยสตรอว์เบอร์รีสดๆ เข้ากันดีแบบไร้ที่ติ แถมยังหน้าตาหน้าถ่ายรูป ขึ้นกล้องสุดๆ ค่ะ

มาต่อด้วยจานโปรดของเรา Strawberry Tortilla (190 บาท) จานนี้ให้ฟีลเหมือนหนังจบหักมุมจริงๆ ค่ะ ตอนแรกที่มาเสิร์ฟเราก็แอบคิดนิดหน่อยว่าสตรอว์เบอร์รีกับชีส จะเข้ากันเหรอ? เอาจริงดิ? แต่ความคิดนั้นก็หายไปเมื่อกลิ่นหอมๆ ของซอสสตรอว์เบอร์รีเกาหลีลอยขึ้นมาเตะจมูกเข้าอย่างจัง พอได้ลองชิมแล้ว มันคือความเข้ากันของแป้งบางกรอบ ความเค็มของชีสตัดรสหวานของสตรอว์เบอร์รีได้อย่างพอดีที่สุด!
Strawberry Bunch Bingsu (230 บาท) รูปร่างหน้าตาสวยเหมือนช่อดอกไม้ แถมสตรอว์เบอร์รีที่ตกแต่งก็มีแต่ลูกใหญ่ๆ หวานสดฉ่ำ น่าทานทั้งนั้น ด้านในเป็นเกล็ดน้ำแข็งนมข้นที่รสชาติไม่หวานเกินไป เหมาะกับเวลาสั่งมาทานกับคนรู้ใจจริงๆ

Very Strawberry Butter Bread (250 บาท) ขนมปังอบร้อนๆ หอมกรุ่นกลิ่นเนย ตกแต่งด้วยสตรอว์เบอร์รีลูกโตสดฉ่ำ มาพร้อมวิปครีมก้อนโต โรยด้วยครัมเบิลและชีสเค้กชิ้นเล็กๆ ทานตอนมาเสิร์ฟร้อนๆ ชวนฟินแบบไม่สนแคลอรีใดๆ ทั้งสิ้น!

ใครอยากจัดเต็มความหวานเย็น แนะนำให้ลอง Strawberry Bingsu (390 บาท) เกล็ดน้ำแข็งละเอียดนุ่มราวกับหิมะที่มีรสชาติหอมหวาน ทานกับไอศกรีมวานิลลา ราดด้วยซอสสตรอว์เบอรีแบบจัดเต็ม ทานกันหลายๆ คนยิ่งเพิ่มอรรถรสเข้าไปอีก

จัดเต็มทั้ง 7 เมนู Strawberry Fever กันไปแล้ว ขอมาคอนเฟิร์มด้วยตัวเองเลยค่ะว่าตัวสตรอว์เบอร์รีเขาพรีเมียมจริงๆ เหมือนไปทานกับโอปป้าที่เกาหลีเลย <3 ใครอยากมาฟินแบบเราสามารถมาชิมกันได้ที่ร้าน “Tom n Toms Coffee” ทุกสาขา ตั้งแต่วันนี้ไปจนถึง 30 เมษายน 2560 นี้เท่านั้นนะคะ! หลังจากนั้นจะมีเมนู festive สุดปังอะไรคอยเสิร์ฟทุกคนอยู่ ก็ต้องมาลุ้นดูไปพร้อมกันเลยค่า :D